
Falazatok kapilláris vízfelvételének vizsgálati módszerei és utólagos nedvességvédelmi beavatkozásai

Kulcsszavak: rekonstrukció; roncsolásmentes vizsgálat; szorpciós izoterma; kapillárisok; injektálás
Az épületállományunk jelentős része alépítményi vízszigetelés nélkül készült, az 1930-as évek táján indult meg az efféle intézkedések tömeges alkalmazása. Napjaink egyre inkább meghatározó feladata a történeti épületeink rekonstruálása, magasabb komfortfokozatra hozatala, ezen munkálatok kiemelkedő hányadát az utólagos nedvességvédelmi beavatkozások képezik.
A beavatkozásokat megelőzően a nedvességdiagnosztikai vizsgálatok elvégzése szükséges, melyhez a jelen kor technológiájának köszönhetően különböző roncsolásmentes mérési műszerek állnak rendelkezésre. Ezek a műszerek segítséget nyújtanak a roncsolásos mintavételi helyek megválasztásában, valamint a beavatkozás szükségességének eldöntésében, de csak tájékoztató jellegű képet adnak a falazatban előforduló háromdimenziós nedvességeloszlásról és nem adják meg a pontos tömegszázalékban mért só- és nedvességtartalmat sem.
A kutatás egyik célja, hogy a roncsolásmentes vizsgálatok által „in situ” adott értéket leolvasva, minél közelebb kerüljünk a laborvizsgálatokkal körülményesen kapott eredményekhez. Másik célunk az utólagos vízszigetelési módszerek rendszerezése, értékelése a száradási folyamat eredményességének, valamint a higroszkópikus sók hatásának függvényében. A tanulmány igyekszik támogatást nyújtani a mérnöki faldiagnosztika terén a mérőműszerek tudatosabb használatához és az utólagos szigetelési eljárások megválasztásához.
Vizsgálataink:
- nedvességgel terhelt mintafalazatok roncsolásmentes nedvességmérései
- furatporminták nedvesség- és sótartalmának vizsgálata
- falazati mintadarabok higroszkópikus szorpciós tulajdonságainak meghatározása
- sók és injektálószerek nedvességmérésekre gyakorolt hatása



